
[bookmark: _GoBack]EXPUNERE DE MOTIVE
1.	Obiectul propunerii
Prezenta propunere se referă la poziția care urmează să fie adoptată de Uniune în cadrul Comitetului pentru comerț și dezvoltare UE-SADC cu privire la înlocuirea listei persoanelor care doresc și sunt în măsură să fie arbitri pentru soluționarea litigiilor dintre state.
2.	Contextul propunerii
2.1.	Acordul de parteneriat economic UE-SADC
Acordul de parteneriat economic dintre Uniunea Europeană, pe de o parte, și șase țări din Comunitatea de Dezvoltare a Africii Australe (SADC): Botswana, Eswatini, Lesotho, Mozambic, Namibia și Africa de Sud, pe de altă parte (denumit în continuare „acordul”) se aplică cu titlu provizoriu de la 10 octombrie 2016 între toate părțile la acord, cu excepția Mozambicului. Acordul a fost aplicat cu titlu provizoriu între Mozambic și Uniunea Europeană începând cu 4 februarie 2018[footnoteRef:1]. [1: 	Aviz privind aplicarea provizorie – 10.2.2018 – EUR-Lex - 22018X0210(01) - RO - EUR-Lex. ] 

2.2.	Comitetul pentru comerț și dezvoltare
[bookmark: _Hlk197599419]Comitetul pentru comerț și dezvoltare, instituit prin articolul 103 din acord, este compus din reprezentanți ai părților. În temeiul articolului 103 alineatul (7), Comitetul pentru comerț și dezvoltare se reunește într-o configurație specifică pentru a aborda comerțul și aspectele legate de comerț. Articolul 103 alineatul (6) din acord prevede că deciziile Comitetului pentru comerț și dezvoltare sunt adoptate de comun acord de către părți, respectând în mod corespunzător finalizarea procedurilor lor interne.
2.3.	Actul avut în vedere al Comitetului pentru comerț și dezvoltare
Se preconizează că, atunci când se va reuni la Bruxelles în 2026, Comitetul pentru comerț și dezvoltare va adopta o decizie privind înlocuirea listei de 21 persoane care doresc și sunt în măsură să fie arbitri în temeiul articolului 94 din acord (denumit în continuare „actul avut în vedere”).
Scopul actului avut în vedere este de a asigura menținerea numărului minim de arbitri disponibili. 
[bookmark: _Hlk191380554][bookmark: _Hlk197611787][bookmark: _Hlk191378876][bookmark: _Hlk191488894]Lista persoanelor care doresc și sunt în măsură să fie arbitri este alcătuită din trei subliste: o sublistă pentru fiecare parte, care include opt persoane în calitate de arbitri și o sublistă de cinci persoane care nu sunt resortisanți ai niciuneia dintre părți și care ar putea îndeplini funcția de președinte al comisiei de arbitraj, îndeplinind cerințele prevăzute la articolul 94 alineatul (1) din acord.
Actul avut în vedere nu modifică textul acordului și nu necesită nicio acțiune de punere în aplicare din partea statelor membre. Întrucât actul avut în vedere se referă numai la funcționarea internă a mecanismului de soluționare a litigiilor prevăzut la partea III din acord, care trebuie pus în aplicare de Comisie, este oportun să se adopte actul avut în vedere în limba engleză. Traducerile pot fi furnizate pentru procesul decizional intern al fiecărei părți și pentru informarea publicului.
Actul avut în vedere va deveni obligatoriu pentru părți în conformitate cu articolele 103 alineatul (6) și 94 alineatul (1) din acord. Prezenta decizie intră în vigoare la data adoptării.
3.	Poziția care trebuie să fie adoptată în numele Uniunii
Poziția care urmează să fie adoptată în numele Uniunii ar trebui să fie aceea de a sprijini adoptarea actului avut în vedere. Poziția ar trebui să se bazeze pe proiectul de decizie a Comitetului pentru comerț și dezvoltare anexat la prezenta propunere de decizie a Consiliului.
4.	Temei juridic
4.1.	Temeiul juridic procedural
4.1.1.	Principii
Articolul 218 alineatul (9) din Tratatul privind funcționarea Uniunii Europene (TFUE) prevede posibilitatea adoptării unor decizii de stabilire „a pozițiilor care trebuie adoptate în numele Uniunii în cadrul unui organism creat printr-un acord, în cazul în care acest organism trebuie să adopte acte cu efecte juridice, cu excepția actelor care modifică sau completează cadrul instituțional al acordului”.
4.1.2.	Aplicarea la cazul în speță
Comitetul pentru comerț și dezvoltare este un organism instituit printr-un acord internațional.
Actul pe care Comitetul pentru comerț și dezvoltare este invitat să îl adopte constituie un act cu efecte juridice. Actul avut în vedere va fi obligatoriu pentru părți în temeiul dreptului internațional, în conformitate cu articolul 103 din acord.
Actul avut în vedere nu completează și nu aduce modificări cadrului instituțional al acordului.
Prin urmare, temeiul juridic procedural al propunerii de decizie este articolul 218 alineatul (9) din TFUE.
4.2.	Temeiul juridic material
4.2.1.	Principii
Temeiul juridic material al unei decizii adoptate în temeiul articolului 218 alineatul (9) din TFUE depinde în primul rând de obiectivul și de conținutul actului avut în vedere, cu privire la care se adoptă o poziție în numele Uniunii.
4.2.2.	Aplicarea la cazul în speță
Obiectivul principal și conținutul actului avut în vedere se referă la punerea în aplicare a politicii comerciale comune prin punerea în aplicare a unui acord internațional.
Prin urmare, temeiul juridic material al deciziei propuse este articolul 207 alineatul (4) din TFUE.
4.3.	Concluzie
Temeiul juridic al propunerii de decizie trebuie să fie articolul 207 alineatul (4), coroborat cu articolul 218 alineatul (9) din TFUE.
[bookmark: _Hlk192760232]5.	Publicarea actului avut în vedere
Din motive de transparență, Comisia va publica actul avut în vedere al Comitetului pentru comerț și dezvoltare în Jurnalul Oficial al Uniunii Europene după adoptarea acestuia. Întrucât publicarea actului avut în vedere nu este impusă prin lege, un act juridic trebuie să prevadă o astfel de publicare.

2026/0221 (NLE)
Propunere de
DECIZIE A CONSILIULUI
privind poziția care urmează să fie adoptată în numele Uniunii Europene în cadrul Comitetului pentru comerț și dezvoltare instituit în temeiul Acordului de parteneriat economic dintre Uniunea Europeană și statele membre ale acesteia, pe de o parte, și statele părți la APE din SADC, pe de altă parte, în ceea ce privește adoptarea listei persoanelor care doresc și sunt în măsură să ocupe funcția de arbitru
CONSILIUL UNIUNII EUROPENE,
având în vedere Tratatul privind funcționarea Uniunii Europene, în special articolul 207 alineatul (4) coroborat cu articolul 218 alineatul (9),
având în vedere propunerea Comisiei Europene,
întrucât:
(1)	Acordul de parteneriat economic dintre Uniunea Europeană și statele sale membre, pe de o parte, și statele APE din SADC, pe de altă parte (denumit în continuare „acordul”) a fost încheiat de Uniune prin Decizia (UE) 2016/1623 a Consiliului din 1 iunie 2016[footnoteRef:2] și aplicat cu titlu provizoriu de la 10 octombrie 2016 între părțile la acord, cu excepția Mozambicului. Acordul a fost aplicat cu titlu provizoriu între Mozambic și Uniunea Europeană începând cu 4 februarie 2018[footnoteRef:3].  [2: 	JO L 250,16.9.2016, p. 1.]  [3: 	JO L 38, 10.2.2018, p. 1.] 

(2)	Conform articolului 94 alineatul (1) din acord, Comitetul pentru comerț și dezvoltare trebuie să stabilească o listă de 21 de persoane care doresc și care sunt în măsură să fie arbitri.
(3)	Pentru a asigura buna funcționare a sistemului de soluționare a litigiilor instituit în partea III din acord, Comitetul pentru comerț și dezvoltare trebuie să înlocuiască lista sa de persoane care doresc și sunt în măsură să fie arbitri.
(4)	Este indicat să se stabilească poziția care urmează să fie adoptată, în numele Uniunii, în cadrul Comitetului pentru comerț și dezvoltare, întrucât decizia va fi obligatorie pentru Uniune.
(5)	Pentru a asigura transparența, este preferabil să se publice decizia Comitetului pentru comerț și dezvoltare, astfel cum a fost adoptată definitiv,
ADOPTĂ PREZENTA DECIZIE:
Articolul 1
Poziția care urmează să fie adoptată în numele Uniunii în cadrul primei reuniuni a Comitetului pentru comerț și dezvoltare se întemeiază pe proiectul de decizie a Comitetului pentru comerț și dezvoltare anexat la prezenta decizie.
Articolul 2
Decizia Comitetului pentru comerț și dezvoltare se publică după adoptarea sa.
Articolul 3
Prezenta decizie se adresează Comisiei.
Adoptată la Bruxelles,
	Pentru Consiliu
	Președintele

